ประธาน กกต. ตรวจเยี่ยมแจกหีบเลือกตั้ง และวัสดุอุปกรณ์การเลือกตั้งซ่อม ส.ส.ขอนแก่น เขต 7
ประธานกรรมการการเลือกตั้ง ตรวจเยี่ยมการรับมอบหีบบัตรและวัสดุอุปกรณ์เลือกตั้ง หน่วยเลือกตั้งซ่อม สมาชิกสภาผู้แทนราษฎรเขต 7 ขอนแก่น ที่อำเภอหนองเรือ จังหวัดขอนแก่น เป็นไปด้วยความเรียบร้อย คาดว่าจะมีผู้มาใช้สิทธิไม่น้อยกว่าร้อยละ 70 ของผู้มีสิทธิเลือกตั้งทั้งหมด          นายอิทธิพร บุญประคอง ประธานกรรมการการเลือกตั้ง เดินทางมายังหอประชุมที่ว่าการอำเภอหนองเรือ อำเภอหนองเรือ จังหวัดขอนแก่น เพื่อตรวจความเรียบร้อยของการส่งมอบหีบบัตรและวัสดุอุปกรณ์เลือกตั้งให้แก่เจ้าหน้าที่ประจำหน่วยเลือกตั้ง เพื่อนำไปใช้ประจำหน่วยเลือกตั้งแต่ละหน่วยในวันพรุ่งนี้ ซึ่งบรรยากาศในช่วงเช้าวันนี้ที่หอประชุมที่ว่าการอำเภอหนองเรือ มีการแบ่งชุดเจ้าหน้าที่ประจำหน่วยเลือกตั้ง มารับหีบบัตร ในช่วงเช้า 6 ตำบล และเทศบาล 2 แห่ง และช่วงบ่าย 4 ตำบล 1 เทศบาล          นายอภินันท์ จันทร์อุปละ ผู้อำนวยการการเลือกตั้งประจำจังหวัดขอนแก่น ระบุว่า ได้กำชับเจ้าหน้าที่เป็นพิเศษ ให้ทำงานด้วยความเป็นกลาง เพื่อให้การเลือกตั้งซ่อมคัรั้งนี้เป็นไปด้วยความเรียบร้อย โดยเฉพาะวันสุดท้ายของการหาเสียงเลือกตั้ง ซึ่งก็อยากให้ผู้สมัครรับเลือกเลือกตั้งปฏิบัติตามอย่างเคร่งครัด คือ ยุติการหาเสียง หลังเวลา 18.00 น. วันนี้          สำหรับการเลือกตั้งซ่อม ส.ส.ขอนแก่น เขต 7 ครอบคลุม 2 อำเภอ คือ อำเภอมัญจาคีรี มีหน่วยเลือกตั้งทั้งหมด 113 หน่วย และอำแภอหนองเรือ มีหน่วยเลือกตั้ง 153 หน่วย มีผู้สมัครรับเลือกตั้งเพียง 3 คน คือ ตัวแทนจากพรรคเพื่อไทย พรรคพลังประชารัฐ และพรรคพัฒนาชาติ จากเดิมที่มีทั้งหมด 4 คน โดยเมื่อวานนี้ ศาลฎีกามีคำสั่งให้ถอนชื่อผู้สมัครรับเลือกตั้งหมายเลข 3 พันตำรวจเอก กิตติกูร กาญจนสกุล พรรคเสรีรวมไทย ตามคำร้องของผู้อำนวยการการเลือกตั้งประจำเขตเลือกตั้งที่ 7 เนื่องจากผู้ร้องได้รับแจ้งว่า ผู้สมัครคัดค้านการลาออกจากการเป็นสมาชิกพรรคเสรีรวมไทย จึงขาดคุณสมบัติการเป็นผู้สมัครรับเลือกตั้ง ซึ่งคณะกรรมการการเลือกตั้งคาดว่าจะมีผู้มาใช้สิทธิไม่น้อยกว่าร้อยละ 70 ของจำนวนผู้มีสิทธิทั้งหมด#ประธาน กกต. #ตรวจเยี่ยมแจกหีบเลือกตั้ง และวัสดุอุปกรณ์การเลือกตั้งซ่อม #ส.ส.ขอนแก่น เขต 7 #สำนักข่าว กรมประชาสัมพันธ์ #NNT #ILOVETHAILAND